محمد لعربي التمسماني

محمد لعربي التمسماني (تولد ف طنجة ف 1920 - مات ف تطوان ف 6 يناير 2001) كان موسيقار مغريبي ديال لاندلسي، اللي كيتسمًا تا لموسيقا د لالة. هو اول واحد دخل الصوت د لعيالات للاندلسي، و اوّل واحد دخّل ليه لبيانو. مع مولاي احمد لوكيلي و عبد لكريم الرايس، تيتحسب التمسماني من الناس اللي جددو و طورو لموسيقا لاندلسية ف لقرن 20 ف لمغريب. محمد لعربي التمسماني كان هو لمدير د لجوق د لمعهد لموسيقي د تطوان من 1956 تا مات ف 2001. من مورا ما مات تسمّا لجوق بسميتو. المولد والدراسة د التمسماني. تزاد الفنان الكبير الاستاذ محمد بن العربي التمسماني فـسنة 1917 فـمدينة طنجة. بدا القراية ديالو فالمدرسة الابتدائية ديال الجمعية الخيرية، وتعلم القران الكريم على يد الفقيه التطواني زيوزيو، وتعلم الفقه والسيرة النبوية على يد باه الفقيه سيدي العربي، وقرا النحو والادب عند الاستاذ احمد بو حساين، والرياضيات عند الاستاذ عبد الباقي بن يحيى، والجغرافيا عند الاستاذ محمد احرضان. وكان دايم الحضور فـالمجالس العلمية اللي كانت كتقام قدّام باه، ومع شيخ الاسلام ابو شعيب الدكالي، والفقيه المدني بن الحسني، والقاضيين ادريس والهاشمي بن خضراء. الموهبة ديالو فالموسيقى والدراسة ديالو فيها. موهوب من هو صغير. الموهبة ديالو فالموسيقى والدراسة ديالو فيها باينات عليه منين كان صغير بزاف. من صغر سنّو وهو كيعشق الموسيقى والعزف على الالات، وتعلم يعزف على الناي والبيانو وهو فعمره تسع سنين. اول الة تعلمها كانت الناي، على يد واحد المعلّم معروف فذاك الوقت سميتو المعلم عربيطو، اللي كان كيعزف فـ"الغيطة" وكيشارك فالمواكب ديال "الهدية" اللي كيديروها فحفلات عيد المولد النبوي. الصغير محمد بن العربي التمسماني كان مبهور بعزف المعلم عربيطو، خصوصا فالحركات ديال اصابعو، وبدا كيعقل عليهم ويقلدو فالعزف حتى ولى كيعزف نفس الانغام على البيانو. ورث الموهبة من الوالدة ومن خوالو. من بعد، تعلم يعزف على البيانو، ثم العود، ثم الكمان. وموهبة عزف البيانو ورثها من امه وخالتو وخالُو سيدي احمد وسيدي عبد السلام اوسيدهم، الله يرحمهم. وكان كيتعلم منهم بزاف الحوايج، حتى باه عجباتو الموهبة ديالو بزاف، فشجعو ووقف معاه باش يزيد ويتطور فالتعلم ديالو. الام والخالات كانو حتى هوما كيعزفو صنائع الالة، وهما اللي علموه المبادئ الاولى فـالبيانو، والصنائع والادوار والموازين ديال الالة، وحتى الذكر والمديح اللي كيديروه فاليوم السابع من عيد المولد النبوي. البداية ديالو ف الموسيقى. وكان سيدي محمد كيعزف كل صباح فالدار ديال التمسماني لسنين طويلة واحد الصنعة معروفة سميتها صبوحي الفقيه عمار، اللي كتنتمي لنوبة العشاق. والفقيه عمار هو ابن عمار، من عائلة سلاوية، كان قرا فـالقرويين، وكان كيجِي بزاف لطنجة وكيحضى بالترحيب والاحترام الكبير. ال التمسماني كانو ساكنين فـبيت كبير فـحومة بنيدر، حداها كانت واحد "الدويرة" صغيرة بحال النادي، كيدخلو ليها الشبان ديال الحومة من صحاب سيدي محمد، وكيقضّو فيها الوقت كيتدربو معاه على بزاف ديال الصنائع وكيغنّيوها. من هنا باين بلي سيدي محمد التمسماني كان مولوع بالموسيقى بزاف، وتربّى فوسط فني حقيقي، وسط ناس عاشقين للفن ومحافظين على الاصول ديالو. العائلة والبيئة الادبية والموسيقية اللي تربّى فيها كان عندها اثر كبير فـالشخصية الفنية ديالو وفي الابداع ديالو. من بعد بدا يقرا على يد اساتذة كبار فـالالة، بحال المرحوم احمد الشاك، اللي كان عازف كمان ماهر، وتعلم منو العزف ومجموعة صنائع. وكان احمد الشاك هو تلميذ المعلم سعيدو. تعلم اصول الموسيقا ف دار الضمانة. وفاش كبر شوية، بدا كيمشي لـدار الضمانة، ديال الشرفاء الوزانيين، اللي كانت مدرسة حقيقية فتعليم الالة، وتعلم منها بزاف خصوصا على يد عازف الرباب البارع مولاي احمد الوزاني، عميد العائلة الوزانية. وكان حتى كيمشي للزاوية الوزانية ديال سيدي عبد السلام الوزاني، اللي كان كيعاشر فيها ولاد الشيخ، وتعلم معاهم الميزان ديال قدّام الغريبة. وكان كيدخل للدار ديال ال التمسماني المعلم الحسين، اللي كان ساكن مع الشرفاء الوزانيين، وكان كيعلم محمد التمسماني صنائع بحال انصراف ابطا يحيى رمل الماية. ومن بعد تتلمذ على يد عازف كبير فـالطار، سيدي العربي السيار، اللي كان كيمشي بزاف لفاس باش يتعلم من الفقيه المطيري، الله يرحمو. سيدي محمد كان دايماً كيمشي لحلقات الذكر والمديح فالامسيات اللي كتدار فـالزاوية الوزانية. وفـسنة 1935، جا لطنجة واحد من كبار اعلام الموسيقى الفاسية سيدي احمد الوكيلي، اللي كان عازف ربابة وعود معروف، فـتعلّق به التمسماني بزاف، وتبعو وتعلّم منو، وخذا منو كنز كبير من النوبات والصنائع والادوار والتواشي. وكان الوكيلي من كبار الحفّاظ فـجوق البريهي. جمعية اخوان الفن. ومن بعد، اسسو بجوج فـسنة 1940 مع مجموعة ديال صحابهم جمعية اخوان الفن، اللي كانت كتجمع كبار الهواة والعازفين ديال الالة، بحال: وكان الاستاذ الوكيلي كيبغيه بزاف ويفتخر بيه، حتى كان كيعترف بلي سيدي محمد التمسماني كيتفوّق عليه فالذكاء وسرعة الحفظ. كان انسان عصامي. ومن مميزات التمسماني انه كان عصامي، ما قراش الموسيقى بالطريقة الاوروبية، ولكن الموهبة اللي عندو قادتو باش يتعلم بوحدو، حتى ولى مبدع كبير، وكيتقن العزف على بزاف ديال الالات باتقان عجيب. وبرز فالمحافل والمجالس اللي كانت كتحضرها اكبر الاسماء ديال الموسيقى الاندلسية، بحال الفقيه محمد البريهي والفقيه محمد المطيري، اللي تعلم منهم بزاف. وكل اللي عرفوه شهدو ليه بالنبوغ والابداع والتفوّق. جوق محمد العربي التمسماني. التاسيس. فـسنة 1956 اسس الفقيد محمد العربي التمسماني جوق المعهد الموسيقي بتطوان، بعدما تعيّن مدير للمعهد. وكان الهدف ديالو هو توحيد الصنعة الاندلسية والجمل الموسيقية، ويدخل الجوق الصوت النسوي وعازفين شباب، وبهذا اكتشف موهبة شابة سنة 1968 فواحد سهرة ديال الاذاعة، وهو محمد الامين الاكرامي اللي ولى تلميذ نجيب ديالو، وانضم للجوق سنة 1974 مع اساتذة كبار بحال: الجوق اللي اسّسو التمسماني، اللي كيمثل المدرسة التطوانية للموسيقى الاندلسية، شارك فعدة مهرجانات وتظاهرات داخل وخارج المغرب، بحال انجلترا، روسيا، اسبانيا، فرنسا وعدد من الدول العربية. بعد المرض ديالو عطا المسؤولية ل محمد امين الاكرمي. وفـسنة 1995 اشتد المرض على الاستاذ التمسماني، فاوكل مسؤولية الجوق لتلميذه الوفي محمد الامين الاكرامي اللي كان حافظ سره وحاصل على شهادة الكفاءة فالموسيقى الاندلسية. ومن بعد، تولى الاكرامي الرئاسة الرسمية للجوق بعد وفاة التمسماني سنة 2001، وخلا للجوق اسم الفقيد، ومشى على نفس النهج فالحفاظ على اصول الفن، وبعث نوادر الصنائع والنغمات، واستنبط اساليب جديدة فالاداء، خصوصا فـتوحيد الجمل الموسيقية وتطعيم الجوق بالمجموعة الصوتية اللي عطاته رونق وجمال، ومنحته شهرة وطنية ودولية. المسيرة الفنية د جوق التمسماني. جولات. الجوق شارك فملتقيات وسهرات ثقافية فـالامارات المتحدة، سوريا، فرنسا (معهد العالم العربي بباريس)، الولايات المتحدة، ايطاليا، وسهرات متعددة فالجزائر. ومثل مدينة تطوان فـمهرجانات الموسيقى الروحية، الموسيقى الاندلسية بفاس، اندلسيات البيضاء، مهرجان نسائم الاندلس بطنجة، ملتقى تطاون للموسيقى، مهرجان الصويرة، وسهرات فجمعيات الموسيقى الاندلسية والثقافة فالمغرب. افلام. الاستاذ الاكرامي اعطى بزاف دروس وورشات تكوينية فالموسيقى الاندلسية فاسبانيا والمغرب، وسجل الجوق سهرات تلفزية فالقناتين المغربيتين، وشارك ففلمين وثائقيين: شراكة مع سبانيا. الجوق دار شراكة مع مدرسة للرقص الاكاديمي فاسبانيا، وعرضو عمل مشترك عبارة على لوحة راقصة على ايقاعات الموسيقى الاندلسية، وسجّل شريط موسيقي تحت اسم الحديقة الضائعة، اللي خذا استحسان كبير وصيت عالمي. علاقة د الجوق بالزاوية الحراقية. وبما ان اغلب افراد الجوق من محبي الزاوية الحراقية اللي كيسيرها الشيخ الجليل سيدي الغالي الحراق، سعى الاستاذ الاكرامي باش يضم الموسيقى الصوفية للجوق، ودار لها الحان جديدة بطابع روحاني، مستنبط انغامها من سلالم الموسيقى الاندلسية. حتى فتعليم الشباب، كان الاكرامي حريص على تكوين مجموعة كبيرة واشراكهم فعدة سهرات باش يبرز موهبتهم، وكيبان هاد الشي فمشاركة عدد كبير من تلاميذه فـاجواق بتطوان وعلى الصعيد الوطني.